
              Az előző tanévben sikeresen pályáztunk ismét az Ökoiskola címre, így a következő három évben továbbra is használhatjuk ezt a címet. 
Tevékenységünket az éves Ökoiskolai munkaterv alapján végezzük. Alapját az iskola Pedagógiai Programja, a Kerettanterv és az iskola Éves Munkaterve képezi. 
A fenntarthatóságra nevelés, az ökoszemlélet kialakítása és erősítése nem csak a tanulók, hanem valamennyi az iskolában dolgozó személy bevonásával történik.
          Ebben a tanévben is vannak olyan feladatok, amelyeket az előző tanévekhez hasonlóan az idén is végzünk.

A vírushelyzet a mi iskolánkban is egy csomó lemondással, áldozatvállalással és átszervezéssel járt. Ráadásul az iskolánk felújítási munkálatai tovább nehezítették az iskolai életet. 

Az Ökoiskola egyik legígéretesebb programeleme az iskolakert kialakítása, mint az egyik vállalásunk.
Előzménye az a sikeres pályázat, amelyet az Agrárminisztérium támogatásával az Iskolakertekért Alapítvány írt ki. A 300 000 ft értékű eszközcsomag nagy lendületet adott az induláshoz. Kaptunk többek között kerti szerszámokat, talicskát, esővíztárolót, komposzttárolót és magokat. 

De nemcsak eszközöket kaptunk, hanem mentorálásképpen szeptemberben szakemberek  a helyszínen tanácsokat adtak, majd az elképzeléseinket meghallgatva tervet készítettek a kertünk megvalósításához.

A téli ültetésű hagymát, foghagymát úgy ültettük el, hogy a parcellát a gyerekek maguk ásták fel és ültették be. A 80 négyzetméteres terület többi részét egy volt tanítványunk édesapja szántotta fel segítségképpen. Az ősz folyamán még egy körtefacsemetét is sikerült elültetnünk a Fenntarthatósági Témahéthez csatlakozás eredményeképp. Tavasszal megtörtént a veteményezés. A növények gondozása egész tanévben folyamatos volt.
Az előző évekhez hasonlóan gyűjtöttünk gesztenyét, az 5. osztályosok osztályfőnökük segítségével újjá varázsolták az osztályukban az ökosarkot. Tanuljuk az új fűtés energiatakarékos használatát, figyelünk a tisztaságra, és a higiéniára.
Másik tevékenység madáretetők kihelyezése volt a januári erős fagyok beköszöntésével.  Naponta figyeljük, hogy mikor milyen madarak jelennek meg.  Az etető magokkal való folyamatos ellátásához a hivatalsegédek segítségét kértük.
        A kirándulások, túrák, közös együttlétek az iskolai programokon sajnos elmaradtak az idén, de reményeink szerint lassan visszatérhet az iskolai élet is a normális kerékvágásba.

